קרטל הדור החדש של חליסקו

קרטל הדור החדש של חליסקו (בספרדית: Cártel de Jalisco Nueva Generación, "קרטל דה חליסקו נואבה חנרסיון") או בראשי תיבות CJNG, הוא ארגון פשע מקסיקני שבסיסו בחליסקו ובראשו עמד נמסיו אוסגרה סרוואנטס המכונה "אל מנצ'ו". 

הקרטל ידוע בשימוש באלימות קיצונית על מנת לקדם את יחסי הציבור שלו. אף על פי שהקרטל עוסק בפעילויות פליליות אחרות, מפיק הארגון את רוב רווחיו מסחר בסמים (בעיקר קוקאין ומתאמפטמין). הקרטל ידוע באכזריותו ובנטייתו לקניבליזם, ונצפו תיעודים בהם נראים חברי הקרטל מעודדים "חיילים" חדשים לאכול את גופות יריביהם כחלק מההכשרה שלהם. כמו כן, ידוע הקרטל בגישתו לאמצעי לחימה מתקדמים וביניהם כטב"מים ומטולי נ"ט כדי לתקוף את אויביהם.

 היסטוריה 
קרטל CJNG החל את דרכו ב-2009 לאחר התפרקות קרטל מילניו, שהיה באותה עת כפוף לקרטל סינלואה כחלק מברית גדולה יותר שנועדה לפעול נגד לוס סטאס, ארגון הפשע האלים והמסוכן ביותר במקסיקו דאז והזרוע הצבאית של קרטל המפרץ.

שרידי קרטל מילניו החלו עד מהרה להתארגן ב-2 מסגרות שהפכו ליריבות אחת של השניה: האחת נקראה "לה רסיסטנסיה" ("ההתנגדות") בראשות רמירו "אל מולקה" פוזוס, והשנייה נקראה "לוס מאטה סטאס" (בספרדית: "הורגי הסטאס") אותה הנהיג אל מנצ'ו. עד מהרה, הביסו אנשי "לוס מאטה סטאס" את "לה רסיסטנסיה", השתלטו על רשתות ההברחה של "מילניו" והשיגו בכך דומיננטיות באזור מערב מקסיקו. לאחר מכן שינתה הקבוצה את שמה ל"קרטל הדור החדש של חליסקו".

תוך שישה חודשים, הרחיב הקרטל את רשת הפעילות שלו מחוף לחוף, ובכך הפך לארגון הפשע בעל יכולת הפעולה הגדולה ביותר, נכון ל-2012. הופעת הקרטל גררה עימה עלייה במקרי רצח, חטיפות וגילויים של קברי אחים במחוז חליסקו. נכון ל-2018, משערים כי ל-CJNG יש יותר מ-100 מעבדות לייצור מתאמפטמין ברחבי מקסיקו. בהתבסס על ערכם הממוצע של הסמים ברחוב, היקף הסחר עשוי להגיע לסכום של למעלה מ-8 מיליארד דולר עבור קוקאין ו-4.6 מיליארד דולר עבור קריסטל מת' מדי שנה. ה-CJNG נאבק נגד קרטל נואבה פלאזה על השליטה בגוודלחרה; נגד קרטל "לה יוניון טפיטו" על מקסיקו סיטי ;נגד ארגוני הפשע Los Viagras ו-La Familia Michoacana על השליטה במדינות מיצ'ואקאן וגררו; נגד לוס סטאס על השליטה במדינות וראקרוס ופואבלה; נגד קרטל דל נורסטה בזאקטקס; נגד קרטל סינלואה בבאחה קליפורניה, סונורה, סיודד חוארז, זקטקס וצ'יאפס; וכן נגד קרטל סנטה רוזה דה לימה בגואנחואטו. הם נמצאים בברית עם קרטל המפרץ בזקטקס ו-La Línea בחוארז.

קרטל CJNG נחשב על ידי ממשלת מקסיקו כאחד מקרטלי הסמים המסוכנים במדינה וכקרטל השני החזק ביותר אחרי קרטל סינלואה. CJNG נחשב לקרטל בעל אופי צבאי, ונחשב לאלים ומסוכן יותר מכל ארגון פשע אחר. הקרטל מפעיל יחידות מיוחדות המתמחות בשיטות לוחמה מגוונות. מסלול ההכשרה שמספק הקרטל עבור מתנקשים ("sicarios") נחשב לתובעני ומקצועי ביותר. כיום הקרטל ידוע במלחמתו נגד אויביו המושבעים, קרטל ה"לוס סטאס" וקרטל "האבירים הטמפלרים".

המאבק ב-CJNG נחשב לקשה עקב השחיתות הפושה במנגנוני המשטרה. תנאי ההעסקה של שוטרים חדשים נחשבים לגרועים, ורבות מהקהילות הקטנות שבמקסיקו מעדיפות לשמור בעצמן על החוק והסדר. במקומות רבים, הקהילות המקומיות בוחרות לקחת את החוק לידיים ולהתארגן בעצמן במסגרות חמושות כנגד שליטת הקרטלים והממשלה, בהצלחה מסוימת, למרות שהממשלה ביקשה מהן להניח את הנשק. בשנת 2019, חבר הקונגרס האמריקני צ'יפ רוי הציע הצעת חוק שתכריז על קרטל CJNG וקרטלי סמים מקסיקניים אחרים כארגוני טרור זרים.

בין 2018 ל-2020, דווח כי הקרטל עסק ב-298 מעשי אלימות הקשורים לכנופיות, יותר מכל קרטל אחר. ב-2020, פקידים אמריקאים ראו ב-CJNG את "איום הסמים הפלילי הגדול ביותר" ונציב הביטחון לשעבר של מקסיקו כינה אותו "האיום הדחוף ביותר על הביטחון הלאומי של מקסיקו".

הקרטל נקשר בפרשיית רצח העבריינים הישראליים בן סוטחי ואלון אזולאי, שנורו למוות במקסיקו סיטי ביולי 2019 בידי מתנקשת השייכת לארגון לאחר שעל פי החשד פיתתה אותם להגיע למקום ולחתום עימם על עסקת נשק.

עוד בכהונתו הראשונה, הביע נשיא ארצות הברית דונלד טראמפ עניין בהכרזה על קרטלי סמים כארגוני טרור, אך עצר את התוכניות לבקשת נשיא מקסיקו אנדרס מנואל לופז אוברדור. בפברואר 2025, עם כניסתו של טראמפ לקדנציה השנייה שלו כנשיא, נכנס הקרטל, יחד עם מספר קרטלי סמים מקסיקניים גדולים אחרים (וביניהם קרטל סינלואה וקרטל המפרץ) לרשימת ארגוני הטרור הזרים של מחלקת המדינה של ארצות הברית.

ב-22 בפברואר 2026 דווח כי "אל מנצ'ו" חוסל בידי כוחות צבא מקסיקניים במבצע מיוחד במערב חליסקו.

 קישורים חיצוניים 


 גדל בעוני וגורש מארצות הברית בעקבות עבירות סמים: "אל מנצ'ו" עומד בראש הקרטל המסוכן במקסיקו, באתר "היברו ניוז", 3 בפברואר 2021


הערות שוליים

קטגוריה:מקסיקו: קרטלי סמים
קטגוריה:חליסקו
קטגוריה:ארגונים שהוגדרו על ידי ארצות הברית כארגון טרור